b'\n_START_ARTICLE_\nKatedrala u Canterburyju\n_START_SECTION_\nPovijest\n_START_PARAGRAPH_\nKada su Rimljani osvojili Britaniju 43. god., ve\xc4\x87 je postojalo selo Durwhern koje su oni prozvali Durovernum i u\xc4\x8dinili ga upravnim sredi\xc5\xa1tem pokrajine Kent. Kao va\xc5\xbenu postaju izme\xc4\x91u primorja i Londona, Canterbury su opsjedali Juti, a kasnije Angli i Sasi, te je u 6. st. postao glavni grad Saksonskog Kraljevstva pod imenom Cantwarabyring (Grad ljuti iz Kenta). U to vrijeme Engleskom su jo\xc5\xa1 uvijek dominirale poganske religije, a Canterbury je postao sredi\xc5\xa1te kr\xc5\xa1\xc4\x87anstva kao prvi grad koji je priznao vrhovnost Rimske Crkve._NEWLINE_God. 597., monah Augustin, kojega je poslao papa Grgur I., je pristao na obale Kenta kako bi pokrstio Sase. Toplo ga je primio kralj Ethelbert od Kenta, koji je iako jo\xc5\xa1 uvijek poganin, bio o\xc5\xbeenjen frana\xc4\x8dkom princezom i kr\xc5\xa1\xc4\x87anskom, Bertom. Ona je na brdu izvan rimskih zidina grada dala izgraditi crkvu posve\xc4\x87enu sv. Martinu, koja i danas stoji i smatra se najstarijom posve\xc4\x87enom crkvom u Engleskoj. Nakon pokr\xc5\xa1tenja kralja, Augustin je zasnovao samostan s crkvom unutar gradskih zidina, a papa joj je dodijelio status katedrale, \xc4\x8dime je postala prvom prvostolnicom u Engleskoj, a Augustin prvim biskupom._NEWLINE_Samostan i crkvu su uni\xc5\xa1tili Vikinzi u 9. i 10. st., a obnovio ih je nadbiskup Sveti Dunstan 978. god. Katedrala je obnavljana jo\xc5\xa1 dva puta, nakon napada Danaca 1013. i Normana 1066. god._NEWLINE_U katedrali su \xc4\x8detiri pla\xc4\x87enika kralja Henrika II. 29. prosinca 1170. god. mu\xc4\x8dki ubili nadbiskupa Tomu Becketa zbog dugogodi\xc5\xa1njeg spora oko crkvenih privilegija. Krvi mu\xc4\x8denika su pripisana \xc4\x8dudotvorna svojstva i mase hodo\xc4\x8dasnika su pohrlile u Canterbury, te je Tomu papa Aleksandar III. proglasio svetim ve\xc4\x87 1173. god._NEWLINE_Sljede\xc4\x87e godine je ve\xc4\x87ina katedrale stradala u po\xc5\xbearu, i obnovio ju je arhitekt Vilim iz Sensa u novom goti\xc4\x8dkom stilu koji je ve\xc4\x87 dominirao u Francuskoj. Canterburyjska katedrala je tako postala prvom goti\xc4\x8dkom gra\xc4\x91evinom u Engleskoj, znamenita po svom trobrodnom kri\xc5\xbenom planu i duljini od 168 m._NEWLINE_Hodo\xc4\x8da\xc5\xa1\xc4\x87e na grob Tome Becketa je stolje\xc4\x87ima pridonosilo razvoju grada i njegove katedrale, a u njoj su sahranjeni i Edvard Crni Kraljevi\xc4\x87 i Henrik IV., kralj Engleske. Vjerskim reformama u 16. st., kojim je ukinuo crkvene redove pa tako i Canterburyjsku opatiju, Henrik VIII., kralj Engleske je umanjio va\xc5\xbenost ovog sveti\xc5\xa1ta. U 17. st., za vrijeme Engleskog gra\xc4\x91anskog rata, izgrednici su uni\xc5\xa1tili svete slike, vitraje, pa \xc4\x8dak i grobnicu sv. Tome Becketa. Samostanske zgrade su napu\xc5\xa1tene i danas su ru\xc5\xa1evine, ali im se jo\xc5\xa1 mo\xc5\xbee pristupiti kroz klaustar koji je postao dvori\xc5\xa1te Sveu\xc4\x8dili\xc5\xa1ta sv. Augustina, osnovanog nakon reformi._NEWLINE_Koncem 18. st. originalni normanski toranj je sru\xc5\xa1en zbog bojazni od uru\xc5\xa1avanja, a 1830-ih je zamijenjen tornjem u stilu ju\xc5\xbenog goti\xc4\x8dkog tornja. Romani\xc4\x8dki samostan je u 19. st. zamijenjen neogoti\xc4\x8dkom knji\xc5\xbenicom i arhivom koji su uni\xc5\xa1teni u njema\xc4\x8dkom bombardiranju tijekom Drugog svjetskog rata._NEWLINE_Katedrala trenutno skuplja novce za potpunu obnovu, za koju se procjenjuje da \xc4\x87e ko\xc5\xa1tati minimalno 50 milijuna funti.\n_START_SECTION_\nOdlike\n_START_PARAGRAPH_\nKatedrala je trobrodna goti\xc4\x8dka crkva s dvobrodnim transeptom i glavnim brodom iz 1378. god. u perpindikularnom stilu (engleska o\xc5\xa1tra gotika), na temeljima starije romani\xc4\x8dke gra\xc4\x91evine. Simbol engleske crkve je mozaik-rozeta u obliku kompasa na podu glavnog broda._NEWLINE_U sredi\xc5\xa1njem tornju (1494.-1504.) iznad glavnog broda, nalazi se veliko zvono prozvano "Harry". U ju\xc5\xbenom tornju na zapadnom ulazu nalazi se 14 zvona, a sjeverni, tzv. "Veliki Dunstan" ima jedno zvono te\xc5\xa1ko 3,1 tonu._NEWLINE_Isto\xc4\x8dni dio katedrale iz 12. st. je najsa\xc4\x8duvaniji. U petobrodnoj apsidi, nazvanoj "kruna", nalazi se toranj-kapela (nekada mauzolej sv. Tome) u kojoj je jedini vitraj koji je pre\xc5\xbeivio ikonoklazam anglikanske reforme i bombardiranje u Drugom svjetskom ratu._NEWLINE_Ispod se nalaze zapadna (riznica katedrale) i isto\xc4\x8dna (kapela sv. Trojstva u kojoj je nekada bila grobnica sv. Tome) normanska kripta\n_START_SECTION_\nOstav\xc5\xa1tina\n_START_PARAGRAPH_\nHodo\xc4\x8da\xc5\xa1\xc4\x87e sv. Tomi u Canterburyjsku katedralu je sredi\xc5\xa1nja tema Geoffreya Chaucera u djelu Canterburyjske pri\xc4\x8de iz 14. st., a katedrala je sredi\xc5\xa1njem mjesto radnje drame Thomasa S. Eliota Ubojstvo u katedrali (1935.) koje opisuje ubojstvo sv. Tome.'